Bles se dogter reageer op Chris Chameleon se uitlatingsSunette Bridges. Foto: Facebook “Niemand is daar om sy verhaal te betwis nie. Ons gaan ook nie.” Só het Sunette Bridges, dogter van die ontslape Bles Bridges, reageer nadat die sanger Chris Chameleon in ŉ plasing op sy Facebook-blad geïnsinueer het dat Bles sy biologiese pa is. Bridges, wat oorsee woon, het op Facebook beskryf hoe sy gevoel het toe sy Chameleon se inskrywing gesien het. “Wat vandag ‘nuus’ sou wees, sou ek nie in my wildste drome kon dink nie. Skielik is dit terug, daai aaklige bewerasie in my binnegoed en ore wat suis, lam arms. Ek het lanklaas so gevoel…” Volgens Bridges was sy dadelik bekommerd oor haar ma, Leonie Bridges. “Here … bid ek … laat sy net oukei wees. Ek vra haar … sy antwoord: ‘Ek is honderd present, Sustertjie. Pers maak my net mal. My foon hou nie op lui nie. Wat wil hulle hê moet ek sê?’ Vra ek ook … wat wil julle hê moet ons sê? … oor iets waarvan ons niks weet nie, nog nooit, tot vandag, gehoor het nie, wat ons, soos julle, op Facebook moes lees? “Nie ŉ oproep of ŉ briefie in die pos nie. Nie ŉ versoek vir ŉ koppie koffie en ŉ gesels nie. Niks. Net ŉ Facebook‑inskrywing wat nou soos ŉ veldbrand versprei, tesame met duisende skelwoorde, beledigings, beskuldigings oor iets waaraan ons nie skuld dra nie, wat ons nie eers die feite van ken nie, wat ons nie kan bevestig of weerlê nie. … soos ŉ vuishou wat jy nie sien kom het nie, ŉ mes deur jou hart…” Chameleon het in sy inskrywing op Facebook gesê hy loop al jare met sy eie donker geheim rond. “Ek is nou getroud. Ek hoop om ŉ pa te word. Ek het die punt bereik waar ek voel dat ek die boek op my verlede moet toemaak en die skoon bladsy van my toekoms moet optrek.” Hy vertel hoe moeilik dit vir hom was om sonder ŉ pa groot te word. “Maar erger as al hierdie dinge is wanneer jy gespot word dat jy soos iemand, ŉ bekende lyk, terwyl jy in jou hart die vernederende waarheid alleen dra. En nou, het julle of julle ouers dalk hierdie album in die 80’s geniet?” Chris Chameleon (Foto: Facebook) Onderaan die inskrywing het Chameleon die voorblad gepubliseer van Bles se album Vir een en almal waarop ŉ foto van Bridges pryk waarin hy opvallend baie soos Chameleon lyk. Volgens Bridges het sy Chameleon se inskrywing oor en oor gelees om te probeer sin maak daaruit. “Ek gaan lees oor hom. Waar is hy gebore en wanneer? Ek sien hy is 13 maande jonger as ek. Gebore in Johannesburg in 1971. Waar was ons in 1971? Ons het in Rothdene naby Meyerton gebly. Ons was arm. My pa, Lawrence John Gabriël Bridges, het in ŉ blou oorpak in ŉ fabriek gewerk. Bles Bridges het toe nog nie eens bestaan buiten in my pa se drome en die sterre in sy oë nie. “Ek lees hoe Chris skryf van sy skewe windpomp wat hy en sy ma en sy sussie gemaak het. Wie was sy sussie se pa en waarom het hy nie help bou aan die windpomp nie? … of was hy ook ‘afwesig’? Wie was sy ma in 1970 toe sy, volgens Chris se groot openbaring, klaarblyklik in ŉ buite-egtelike verhouding was met ŉ getroude man wie se vrou by die huis was met ŉ drie-maande-oue baba? Hoe lank weet hy al? … of het Bles Bridges eers sy pa geword toe hy ‘Bles Bridges’ geword het? Te veel vrae. Te min antwoorde.” Bridges sê verder sy ken nie vir Chameleon nie hoewel sy hom al ontmoet het. “Dit was onaangenaam. Hy was ongeskik en woedend oor die spieëls in sy kleedkamer nie met lappe toegegooi was nie. Hy hou nie van spieëls nie, maar nou staan ons almal voor een – onbedek vir die wêreld om te sien en vir ons om in te kyk. In die spieël voor my sien ek myself, vir Victor en my Ma soos ons nou al vir meer as 18 jaar is. My pa is nie daar nie. Lankal nie meer nie. Ek sien my ma se trane, maar ook haar vrede. Hierdie is nie haar stryd of storm nie. Dis ook nie my of Victor s’n nie. Ek weet nie wie staan almal voor Chris se spieël nie en ook nie wat hy sien as hy daarin kyk nie. Dit is sy stryd, sy ‘openbaring’. Dis sy verhaal wat hy kan inkleur soos hy wil – Chameleon wat hy is. Niemand is daar om sy verhaal te betwis nie. Ons gaan ook nie.” ‘n Skermskoot van ‘n gedeelte van die Facebook-inskrywing. Volgens Bridges is dit jammer dat Chameleon gekies het om nie met die Bridges-familie in verbinding te tree nie. “As die jou idee is van ŉ pad tot die een of ander ‘genesing’, is ek bly vir jou. Dat ons nou ŉ prys moet betaal vir jou ‘vrede’ is ook ‘okay’. Dat jy nie my 70-jaar-oue ma ontsien het of vir ŉ oomblik gedink het wat dit aan haar en haar ‘vrede’ gaan doen nie, is absoluut al waaroor ek vandag ontsteld is. As Bles Bridges jou pa is, geluk. Hy is dood. Sy graf is in Vanderbijlpark. Ek stel voor jy vat rose. Rooies. … en gaan soek jou vrede daar … as daar so iets te vinde is op hierdie aarde,” sluit sy af. Maroela Media het Denise Barnes, Chameleon se bestuurder, Sondag genader, maar sy wou nie enige kommentaar oor die inskrywing lewer nie. Sy het onderneem om Maroela Media se vrae wel aan Chameleon oor te dra. Ten tyde van die publikasie hiervan is steeds geen terugvoer ontvang nie. Bles Bridges was veral in die 80’s en 90’s een van die grootste sangers in die Afrikaanse vermaakbedryf en veral bekend daarvoor dat hy tydens sy optredes rose aan sy aanhangers uitgedeel het. Hy is in Maart 2000 in ŉ motorongeluk dood en het sy vrou, Leonie, en kinders, Sunette en Victor, agtergelaat. Duisende mense het sy begrafnisdiens bygewoon.